b'\n_START_ARTICLE_\nTzipi Livni\n_START_PARAGRAPH_\nTzipora Malka "Tzipi" Livni (hepreaksi \xe2\x80\x8f\xd7\xa6\xd7\x99\xd7\xa4\xd7\x95\xd7\xa8\xd7\x94 \xd7\x9e\xd7\x9c\xd7\x9b\xd6\xbc\xd7\x94 "\xd7\xa6\xd7\x99\xd7\xa4\xd7\x99" \xd7\x9c\xd7\x91\xd7\xa0\xd7\x99\xe2\x80\x8e, s. 7. elokuuta 1958 Tel Aviv, Israel) on Hatnua-puoluetta edustava Israelin entinen oppositiojohtaja ja entinen ulkoministeri. Presidentti Shimon Peres nimitti viel\xc3\xa4 tuolloin Kadima-puoluetta edustaneen Livnin hallituksen muodostajaksi 22. syyskuuta 2008, mutta Livni ei saanut koottua uutta hallitusta, joten uudet parlamenttivaalit pidettiin 10. helmikuuta 2009._NEWLINE_Livnin is\xc3\xa4 on puolalaissyntyinen entinen Irgunin j\xc3\xa4sen Eitan Livni, joka oli osallisena King David -hotellin pommituksessa ja my\xc3\xb6hemmin Likudin j\xc3\xa4senen\xc3\xa4 knessetiss\xc3\xa4. Tzipi Livni palveli luutnanttina Israelin puolustusvoimissa ja ty\xc3\xb6skenteli nelj\xc3\xa4 vuotta Mossadissa 1980-luvun alussa. H\xc3\xa4n opiskeli Bar-Ilanin yliopistolla lakia. H\xc3\xa4net valittiin knessetiin 1999 Likudin ehdokkaana. Livnill\xc3\xa4 oli useita ministerinasemia Ariel Sharonin hallituksessa._NEWLINE_Marraskuussa 2005 Livni seurasi Sharonia ja Ehud Olmertia Kadima-puolueeseen ja ennen maaliskuun 2006 vaaleja h\xc3\xa4net nimitettiin ulkoministeriksi oikeusministerin toimen lis\xc3\xa4ksi Likudiin j\xc3\xa4\xc3\xa4neiden j\xc3\xa4tt\xc3\xa4ess\xc3\xa4 hallituksen. Vaaleissa h\xc3\xa4n oli Kadiman vaalilistan kolmas, mik\xc3\xa4 takasi h\xc3\xa4nen valintansa. Vaalien j\xc3\xa4lkeen h\xc3\xa4nest\xc3\xa4 tuli varap\xc3\xa4\xc3\xa4ministeri ja ulkoministeri. Winogradin komission j\xc3\xa4tetty\xc3\xa4 tuomitsevan raporttinsa toisen Libanonin sodan hoidosta Livni vaati Olmertin eroa ja tarjoutui Kadiman johtajaksi h\xc3\xa4nen tilalleen. 17. syyskuuta 2008 Livni valittiin puolueensa puheenjohtajaksi._NEWLINE_21. syyskuuta 2008 Ehud Olmert j\xc3\xa4tti eronpyynt\xc3\xb6ns\xc3\xa4 Israelin p\xc3\xa4\xc3\xa4ministerin virasta h\xc3\xa4neen kohdistuvien korruptiosyyt\xc3\xb6sten vuoksi. 22. syyskuuta Israelin presidentti Shimon Peres nimitti Livnin muodostamaan uutta hallitusta. Muut puolueet nostivat t\xc3\xa4st\xc3\xa4 metelin: p\xc3\xa4\xc3\xa4ministerin paikka on ratkaistava \xc3\xa4\xc3\xa4nest\xc3\xa4jien tahdolla \xe2\x80\x93 ei yhden pienen puolueen sis\xc3\xa4isen\xc3\xa4 "kierr\xc3\xa4tyksen\xc3\xa4", ja koska muut puolueet kielt\xc3\xa4ytyiv\xc3\xa4t yhteisty\xc3\xb6st\xc3\xa4 ilman Kadiman mahdottomina pit\xc3\xa4mi\xc3\xa4 my\xc3\xb6nnytyksi\xc3\xa4, uuden hallituksen muodostamisteht\xc3\xa4v\xc3\xa4 osoittautui Livnille t\xc3\xa4ysin toivottomaksi, jonka j\xc3\xa4lkeen Israelissa j\xc3\xa4rjestettiin ennenaikaiset parlamenttivaalit helmikuussa 2009._NEWLINE_Vaaleissa Livnin johtama Kadima s\xc3\xa4ilytti niukasti suurimman puolueen aseman, 28 paikkaa 120:sta vastaan Benjamin Netanjahun johtaman Likudin 27 paikkaa, jonka j\xc3\xa4lkeen molemmat ryhtyiv\xc3\xa4t ker\xc3\xa4\xc3\xa4m\xc3\xa4\xc3\xa4n tukijoita hallituksen muodostamiseksi. Hallituksenmuodostajaksi nousi lopulta Netanjahu._NEWLINE_Brittil\xc3\xa4inen tuomari antoi joulukuussa 2009 Livnist\xc3\xa4 pid\xc3\xa4tysm\xc3\xa4\xc3\xa4r\xc3\xa4yksen alkuvuoden Gazan operaation aikana tehdyist\xc3\xa4 sotarikoksista h\xc3\xa4nen ollessaan saapumassa Britanniaan._NEWLINE_Livni toimi oppositiossa olleen Kadiman puheenjohtajana maaliskuuhun 2012 asti, jolloin h\xc3\xa4n h\xc3\xa4visi puolueen puheenjohtajavaalissa Shaul Mofazille. Noin kuukausi my\xc3\xb6hemmin h\xc3\xa4n ilmoitti eroavansa knessetin j\xc3\xa4senyydest\xc3\xa4. Saman vuoden marraskuussa Livni perusti uuden keskustalaisen puolueen, Hatnuan, jonka ehdokkaana pyrki uudelleen knessetin j\xc3\xa4seneksi. Uuteen puolueeseen liittyiv\xc3\xa4t ensimm\xc3\xa4isten joukossa muun muassa Ty\xc3\xb6v\xc3\xa4enpuolueen entiset johtajat Amram Mitzna ja Amir Peretz. Hatnua sai tammikuun 2013 vaaleissa kuusi paikkaa knessetiin ja kaksi kuukautta my\xc3\xb6hemmin Livnist\xc3\xa4 tuli Benjamin Netanjahun johtaman hallituksen oikeusministeri. H\xc3\xa4n sai vastuulleen my\xc3\xb6s p\xc3\xa4\xc3\xa4neuvottelijan teht\xc3\xa4v\xc3\xa4n mahdollisissa rauhanneuvotteluissa palestiinalaisten kanssa.'